Voormalige Vrystaatse LUR kry opgeskorte vonnis vir strafbare manslag
Werksoekers in Limpopo aangeraai om vir moontlike werksgeleenthede te registreer
NUUSFLITS NUUSAGENTSKAP 23 November 4 nm
# Die Instituut vir Rasseverhoudinge vra president Ramaphosa om die Wysigingswetsontwerp op Billike Indiensneming te veto
# Tabakboere se bedryfsliggaam sê meer as 30 boere het hulle ondernemings verloor
# En die Oos-Kaapse Parke en Toerisme-agentskap is opgewonde oor die jaarlikse Berlin November-perdewedrenne
# Die Instituut vir Rasseverhoudings doen 'n beroep op president Cyril Ramaphosa om die Wysigingswetsontwerp op Billike Indiensneming te veto nadat die Nasionale Vergadering dit goedgekeur het. Volgens die instituut vereis die wet dat 'n maatskaplik-ekonomiese impakstudie ingedien word, en dit ontbreek. Die instituut se woordvoerder, Gabriel Crouse, sê nasionale wetgewing moet nagekom word om verdere onbillike diskriminasie te voorkom:
Speel klankgreep: ENG EEA
# Suid-Afrika se trekkerverkope het verlede maand op 'n jaar tot jaar basis met vier-persent toegeneem en die 856 trekkers wat verkoop is, is die meeste sedert Oktober 2014. Stroperverkope het op 'n jaar tot jaar basis met 73-persent gestyg. 'n Woordvoerder van die Suid-Afrikaanse Vereniging vir Landboumasjinerie sê dit plaas die getal trekkers wat die eerste tien maande van hierdie jaar verkoop is, op sesduisend-238 eenhede. Die goeie verkope word toegeskryf aan nog 'n uitstekende landbouseisoen en hoër verbruiksgoedere-pryse wat boere se inkomste 'n hupstoot gee en daarmee saam die verkope van plaasmasjinerie.
# Die tabakbedryf in Suid-Afrika beleef volgens die bedryfsliggaam, South Africa Tobacco Transformation Alliance, 'n donker en moeilike tyd. Die organisasie sê volgens die marknavorsingsmaatskappy, Ipsos, is die handel in onwettige sigarette buite beheer en is dit in meer as 50-persent van die land se winkels teen 'n beduidend laer prys beskikbaar. Die alliansie sê dit het tot gevolg gehad dat meer as 30 tabakboere in Limpopo en Mpumalanga hulle ondernemings verloor het omdat daar nie 'n groot genoeg vraag na hulle tabak is nie.
# Die Valke se woordvoerder in Mpumalanga, Dineo Sekgotodi, ontken gerugte dat hul kennis dra van 'n bekende ANC-lid wat homself dié week aan hulle kan oorgee. Dit hou glo verband met die moord op 'n polisiebeampte in Barberton. Sekgotodi sê sy kan nie kommentaar lewer oor die deurlopende ondersoeke nie. Die inhegtenisneming is blykbaar gekoppel aan die moordklag teen Lifa Nkosi nadat hy na bewering die polisielid, Nkosinathi Ngwenya, en sy vriend, Jafta Mnisi, doodgeskiet het. Die Valke het hom verlede Dinsdag in hegtenis geneem en hy het in die Landdroshof in Barberton verskyn.
# Perdewedrenne: Die Oos-Kaapse Parke- en Toerisme-agentskap sê dit is tyd om gereed te maak vir die jaarlikse en tradisionele Berlin November-wedren wat by die Berlin-renbaan in Buffalo City aangebied word. 'n Woordvoerder sê die wedren word erken as een van Suid-Afrika se voorste tradisionele perdewedren-ervarings en is 'n geleentheid wat mense nie moet misloop nie. Dit sluit opwindende perdewedrenne in met sommige van die provinsie se beste jokkies, orkeste, bekendes en 'n modeparade. Die agentskap sê hulle is trots om deel van die geleentheid te wees.
# Finansiële aanwysers: Die rand verhandel teen 15-rand-88-sent teen die dollar, 17-rand-85-sent teen die euro en 21-rand-20-sent teen die pond. Bitcoin verhandel teen 56-duisend-309-dollar-4-sent. Die prys van goud is een duisend-795-dollar-52-sent per fynons en die prys van Brent ruolie 79-dollar-70-sent per vat.